Chevrolet Corvette C8

Η όγδοη και σημερινή γενιά της Chevrolet Corvette, γνωστή ως **Chevrolet Corvette C8**, παρουσιάστηκε επίσημα στις 18 Ιουλίου 2019, κατά τη διάρκεια σχετικής εκδήλωσης στο Διαστημικό Κέντρο Κένεντι (Kennedy Space Center), προκειμένου να συμπέσει, συμβολικά, με την 50ή επέτειο της αποστολής του διαστημοπλοίου Απόλλων 11 στη Σελήνη. Η εκδοχή convertible (καμπριολέ) παρουσιάστηκε τον Οκτώβριο του 2019, μαζί με την αγωνιστική έκδοση, την Chevrolet Corvette C8.R (σε εκδοχή κουπέ).

Η μαζική παραγωγή της Corvette C8 τελικώς ξεκίνησε στις 3 Φεβρουαρίου 2020. Μάλιστα η Chevrolet είχε κατασκευάσει στο εργοστάσιο παραγωγής της Corvette, στο Bowling Green του Κεντάκι, νέο τμήμα βαφής και τεχνολογικής ανάπτυξης για την Corvette C8 ήδη από τα μέσα του 2017. Η εξέλιξη της Corvette C8 είχε ξεκινήσει από το 2015.

## Βασικά στοιχεία
thumb|left|Chevrolet Corvette C8 Stingray Convertible της σεζόν του 2020, σε φωτογραφία στις 29 Ιουλίου 2019.

Για πρώτη φορά στην ιστορία του μοντέλου, η Corvette C8 φέρει κεντρομήχανη πλατφόρμα, δηλαδή με τον κινητήρα στο κέντρο του αμαξώματος και όχι στο μπροστινό μέρος, ακολουθώντας έτσι το πρότυπο της Ferrari (επίσης είναι και το πρώτο κεντρομήχανο σπορ μοντέλο του ομίλου της General Motors μετά τη διακοπή της Pontiac Fiero το 1988). Το αποτέλεσμα είναι να φέρει αναλογία βάρους εμπρός / πίσω στο 40 / 60 ανάμεσα στους δύο άξονες, σε αντίθεση με την αναλογία βάρους 50 / 50 των προκατόχων της. Ωστόσο, θα διατηρηθεί σταθερά με V8 κινητήρες και η απόδοση της βασικής έκδοσης είναι στους 495 ίππους.

Επίσης, είναι η πρώτη γενιά της Chevrolet Corvette που δεν διατίθεται με χειροκίνητο κιβώτιο ταχυτήτων, παρά μόνο με 8-τάχυτο αυτόματο διπλού συμπλέκτη της Tremec, λόγω της ραγδαίας πτώσης της ζήτησης για μηχανικό κιβώτιο στην προκάτοχό της. Όπως ξεκαθάρισε εξ αρχής η Chevrolet, δεν πρόκειται να υπάρξει κάποιο χειροκίνητο κιβώτιο, αφού δεν υπάρχει πλέον η απαιτούμενη ζήτηση που θα μπορούσε να κάλυπτε το κόστος ανάπτυξής του.

## Δεξιοτίμονη έκδοση
[thumb|left|Δεξιοτίμονη κάμπριο Chevrolet Corvette Stingray Roadster του 2022 στο [Ηνωμένο Βασίλειο.]]

Για πρώτη φορά στην ιστορία του μοντέλου, από την εισαγωγή της Chevrolet Corvette C1 το 1953, η Corvette C8 προσφέρεται και σε εργοστασιακή δεξιοτίμονη έκδοση, ειδικά για την Αυστραλία, την Ιαπωνία και το Ηνωμένο Βασίλειο. Μάλιστα η Corvette C8 είναι, επί του παρόντος, το μοναδικό μοντέλο του ομίλου της General Motors που κατασκευάζεται ως δεξιοτίμονο απευθείας από το εργοστάσιο αντί να μετατρέπεται εκ των υστέρων σε δεξιοτίμονο. Είναι εντυπωσιακό ότι μετά την πρώτη σχετική ανακοίνωση, πριν ακόμα ξεκινήσει η παραγωγή αυτής της έκδοσης, 300 δεξιοτίμονες Corvette C8 προ-πωλήθηκαν μέσα σε μόλις 60 ώρες: ένα ρεκόρ για τις πωλήσεις της Chevrolet Corvette στην Ιαπωνία και, επίσης, 3 φορές περισσότερες από τις ετήσιες πωλήσεις της αριστεροτίμονης προκατόχου Corvette C7 στη χώρα αυτή. Ειδικότερα στην Αυστραλία, μόλις 200 αντίτυπα της Corvette C8 πωλούνται ετησίως.

## Σεζόν του 2020
thumb|left|Το σαλόνι μιας Chevrolet Corvette Stingray C8 του 2020.

Η πρώτη έκδοση της Chevrolet Corvette C8 είναι η **C8 Stingray**, καθώς διατηρεί, και σταθερά σε παγκόσμια κλίμακα, την ονομασία Corvette Stingray, την οποία είχε επαναφέρει η προκάτοχος Chevrolet Corvette C7 για πρώτη φορά από το 1976 (στην Corvette C3), αν και το όνομα Stingray δεν έχει τόσο μεγάλη απήχηση στην καθημερινότητα στα κράτη εκτός ΗΠΑ.

Η αρχική αυτή έκδοση της C8, φέρει τον εντελώς καινούριο κινητήρα 6.2 λίτρων *LT2* V8 βενζίνης. Είναι διαθέσιμη ως 2-πορτο και 2-θέσιο κουπέ, με οροφή τύπου τάργκα (targa top), και ως 2-πορτο και 2-θέσιο καμπριολέ τύπου hardtop convertible. Η οροφή targa στο κουπέ μπορεί να παραγγελθεί στο χρώμα του αμαξώματος ή ως διάφανη ή από ίνες άνθρακα.

## Σεζόν του 2021
thumb|right|Chevrolet Corvette Stingray Coupe 3LT του 2021, με κρεμ σαλόνι.

Στις 31 Αυγούστου 2020, ο όμιλος της General Motors πρόσθεσε και δεύτερη βάρδια στη γραμμή παραγωγής της Corvette, στο εργοστάσιο κατασκευής της, έτσι ώστε να μειωθεί η χρονική διάρκεια της λίστας αναμονής του μοντέλου. Αρχικά με την μία βάρδια, από το εργοστάσιο έβγαιναν καθημερινά 95 αυτοκίνητα, αλλά από τις 1 Σεπτεμβρίου 2020 το νούμερο αυτό αυξήθηκε στα 140 αντίτυπα.

## Σεζόν του 2022

Για τη σεζόν (model year, έτος μοντέλου) του 2022, ο κινητήρας LT2 δέχτηκε βελτιώσεις στη διαχείριση του καυσίμου, με νέα αντλία καυσίμου και νέους ψεκαστήρες. Επίσης, η βασική τιμή της C8 Stingray αυξήθηκε κατά 1.200 δολάρια, λόγω της αύξησης του κόστους των παρεχόμενων στο εργοστάσιο πρώτων υλών. Ένα νέο πακέτο IMSA GTLM Championship Edition package εισήχθη το 2022 και παρήχθη σε μόλις 1.000 αντίτυπα.

Παράλληλα, με την έναρξη της σεζόν του 2022 εισήχθησαν τρεις νέοι εξωτερικοί χρωματισμοί στην παλέτα, ο καφέ μεταλλικός Caffeine Metallic, ο πορτοκαλί Amplify Orange Tintcoat και ο γκρι Hypersonic Gray.

## Σεζόν του 2023
μικρογραφία|Chevrolet Corvette C8 Stingray

Ειδικότερα η σεζόν του 2023 ξεκίνησε αρκετά νωρίς, την άνοιξη του 2022. Κατά τη σεζόν αυτή, κυκλοφόρησε μια ειδική επετειακή έκδοση για την 70ή επέτειο από την εισαγωγή της Chevrolet Corvette. H **Corvette Stingray 70th Anniversary Edition** (70ή Επετειακή Έκδοση) είναι ένα πακέτο έξτρα χρέωσης 5.995 δολαρίων που μπορεί να παραγγελθεί μόνο στο επίπεδο εξοπλισμού 3LT, που είναι το πληρέστερο στην Corvette C8.  

Την ίδια σεζόν, εισήχθη η έκδοση Corvette Z06 με έναν κινητήρα 5.5 λίτρων *LT6* V8.

## Εξαγωγές
thumb|right|Το σαλόνι της Chevrolet Corvette C8 ευρωπαϊκών προδιαγραφών, του 2021, της αρχικής λεζάντας.

Ειδικότερα στην Ευρώπη, η Corvette C8 άρχισε να εξάγεται το δεύτερο εξάμηνο του 2021, τόσο ως κουπέ, όσο και ως καμπριολέ. Όλα τα αντίτυπα ευρωπαϊκής εξαγωγής φέρουν το πακέτο επιδόσεων Z51 Performance Package και την κορυφαία έκδοση εξοπλισμού 2LT ως στάνταρ.

## Τεχνικά στοιχεία της C8 Stingray

* Κινητήρας : LT2
* Κυβισμός : 6.162 cm³ 
* Κύλινδροι : V8
* Μέγιστη ισχύς : 369 kW (502 PS) στις 6.450 στροφές το λεπτό
* Μέγιστη ροπή : 637 N·m στις 5.150 στροφές το λεπτό
* Τελική ταχύτητα : 312 χιλιόμετρα την ώρα
* Επιτάχυνση 0-60 mph (0-97 km/h) : 3,0 δευτερόλεπτα (κάτω από 3 δευτερόλεπτα με το σπορ πακέτο επιδόσεων Z51 Performance Package)

## Corvette Z06
thumb|right|Μια από τις πρώτες παρουσιάσεις της Chevrolet Corvette C8 Z06, σε φωτογραφία του 2022.
thumb|right|Μια από τις πρώτες παρουσιάσεις της Chevrolet Corvette C8 Z06, σε φωτογραφία του 2022.

Η Chevrolet παρουσίασε επίσημα την **Corvette C8 Z06** στις 26 Οκτωβρίου 2021, η οποία κυκλοφόρησε στην αγορά το καλοκαίρι του 2022, ως μοντέλο της σεζόν (model year, έτος μοντέλου) του 2023. Το μοντέλο φέρει τον ατμοσφαιρικό κινητήρα **LT6**, κυβισμού 5.5 λίτρων V8 Flat-Plane Crank, βενζίνης, ο οποίος προέρχεται από την αγωνιστική έκδοση Corvette C8.R και αποδίδει ισχύ 670 hp στις 8.400 στροφές το λεπτό και ροπή 623 N·m στις 6.300 στροφές το λεπτό.

Συνδυάζεται και αυτός αποκλειστικά με το 8-τάχυτο αυτόματο κιβώτιο ταχυτήτων διπλού συμπλέκτη και έχει μέγιστο όριο περιστροφής τις 8.600 στροφές το λεπτό. Μάλιστα η Chevrolet ανέφερε τότε ότι ο κινητήρας αυτός είναι ο δυνατότερος ατμοσφαιρικός V8 κινητήρας που έχει χρησιμοποιηθεί ποτέ σε αυτοκίνητο παραγωγής. Αποτελείται εξ ολοκλήρου από αλουμίνιο, έχει σφυρήλατα αλουμινένια πιστόνια και σφυρήλατες μπιέλες από τιτάνιο.

Η εκδοχή Corvette C8 Z06 προσφέρεται τόσο ως κουπέ, όσο και ως καμπριολέ, με την κίνηση να στέλνεται επίσης στους πίσω τροχούς. Η επιτάχυνση 0 - 60 μίλια την ώρα / 0 - 97 χιλιόμετρα την ώρα έρχεται σε μόλις 2,6 δευτερόλεπτα, ενώ η τελική ταχύτητα ξεπερνάει τα 200 μίλια την ώρα / 322 χιλιόμετρα την ώρα.

Το μοντέλο διαθέτει ενεργή αεροδυναμική που αποτελείται από αεροτομή, splitter και πλευρικά πτερύγια που προσαρμόζονται αναλόγως των συνθηκών. Διατίθεται και ένα προαιρετικό σπορ πακέτο Z07 Performance Package που αποτελείται από μεγαλύτερο splitter και πρόσθετα αεροδυναμικά στοιχεία στον μπροστινό προφυλακτήρα, πλαϊνές ποδιές και αεροτομή (όλα κατασκευασμένα από carbon), ελαστικά Michelin Sport Cup 2R ZP, ζάντες 20 ιντσών μπροστά και 21 ιντσών πίσω, επίσης από carbon, και κεραμικά φρένα επίσης από carbon.

Εξωτερικά, η Corvette C8 Z06 ξεχωρίζει από τα το νέο bodykit, τα φαρδύτερα φτερά και τις τετραπλές απολήξεις των εξατμίσεων, ενώ εξοπλίζεται και με ελαστικά διαστάσεων 275/30 μπροστά και 345/25 πίσω. Το σύστημα Magnetic Selective Ride Control 4.0 ανήκει στον βασικό εξοπλισμό, όπως και το launch control και το ηλεκτρονικό διαφορικό περιορισμένης ολίσθησης.

Λόγω των αυστηρότερων κανονισμών εκπομπών καυσαερίων που ισχύουν στην Ευρώπη, η Chevrolet τοποθετεί ένα φίλτρο σωματιδίων βενζίνης (GPF) και διαφορετική εξάτμιση στην Corvette C8 Z06 ευρωπαϊκών προδιαγραφών, με αποτέλεσμα ο ατμοσφαιρικός κινητήρας V8 LT6 5.5 λίτρων Flat-Plane Crank να αποδίδει στην Ευρώπη ισχύ 645 hp και ροπή 595 N·m.

## Corvette E-Ray (υβριδική έκδοση)
[thumb|right|Chevrolet Corvette E-Ray στο Σαλόνι Αυτοκινήτου στο [Σικάγο τον Φεβρουάριο του 2023.]]

Η υβριδική έκδοση της Corvette C8, η **Chevrolet Corvette E-Ray**, αποκαλύφθηκε στις 17 Ιανουαρίου 2023 και, παρομοίως με την έκδοση Grand Sport από την προκάτοχο Corvette C7, η E-Ray βασίστηκε σε μεγάλο βαθμό στο αμάξωμα της Corvette C8 Z06 αλλά με διαφορετικό λογότυπο. Κατά την εισαγωγή της, ήταν η πρώτη στην ιστορία υβριδική Chevrolet Corvette και η πρώτη στην ιστορία τετρακίνητη Corvette. Καθώς αντικατέστησε την έκδοση Grand Sport, τοποθετήθηκε στην παλέτα μεταξύ της C8 Stingray και της C8 Z06.

Συνδυάζει τον 6.2 λίτρων V8 κινητήρα LT2 απόδοσης 495 ίππων και δύο «e-booster» ηλεκτροκινητήρες στον μπροστινό άξονα με συμπληρωματική ισχύ 100 ίππων, με τη συνδυαστική ισχύ να φτάνει τους 655 ίππους (488 kW) και τη ροπή στα 595 lb⋅ft (807 N⋅m). Η Chevrolet ανακοίνωσε τότε ότι η επιτάχυνση 0-60 μίλια την ώρα (0-97 χιλιόμετρα την ώρα) έρχεται σε μόλις 2,5 δευτερόλεπτα και ότι μπορεί να κινηθεί για αρκετά χιλιόμετρα αποκλειστικά με τον ηλεκτροκινητήρα. Η μέγιστη ταχύτητα της Corvette C8 E-Ray είναι 183 μίλια την ώρα ή 295 χιλιόμετρα την ώρα. Η Chevrolet Corvette C8 E-Ray λανσαρίστηκε στα τέλη του 2023, για τη σεζόν του 2024, με την τιμή της στις ΗΠΑ να είναι μικρότερη των 100.000 δολαρίων.

## Corvette ZR1
thumb|right|Chevrolet Corvette C8 ZR1 του 2025.

Η **Corvette C8 ZR1** αποκαλύφθηκε στις 25 Ιουλίου 2024, σε ιδιωτική εκδήλωση στο Μαϊάμι της Φλόριντα και ένα βίντεο που αποκαλύπτει το όχημα ανέβηκε στο κανάλι YouTube της Chevrolet την ίδια μέρα. Είναι η πιο ισχυρή Corvette στην έως τώρα ιστορία της, καθώς και η πρώτη που μπήκε σε πλήρη παραγωγή με κινητήρα διπλού υπερσυμπιεστή. Αυτό έρχεται σε πλήρη αντίθεση με την έκδοση της προηγούμενης γενιάς του ZR1, η οποία αντ'αυτού χρησιμοποίησε έναν υπερτροφοδοτούμενο κινητήρα που βρίσκεται μπροστά. Η τιμή εκκίνησης για το ZR1 είναι 173.300 δολάρια, σύμφωνα με την επίσημη ιστοσελίδα της Chevrolet.

### Απόδοση
thumb|left|Η εσωτερική δομή του αμαξώματος μιας Corvette C8 ZR1 της σεζόν του 2025.

Το ZR1 χρησιμοποιεί έναν LT7 5.5-λίτρων twin-turbocharged DOHC V8 κινητήρα παρόμοιο με αυτόν του αδελφού μοντέλου του, του Z06, αποδίδοντας ισχύ 1.064 hp (1.079 PS; 793 kW) στις 7.000 σ.α.λ. και ροπή 828 lb⋅ft (1.123 N⋅m) στις 6.000 σ.α.λ. Ανεξάρτητες δοκιμές δυναμομέτρησης διαπίστωσαν ότι η εκτίμηση για τον κινητήρα είναι υποτιμημένη από τη Chevrolet και στην πραγματικότητα αποδίδει πιο κοντά στους 1.180 ίππους. Σύμφωνα με τη Chevrolet, είναι ο πιο ισχυρός κινητήρας V8 που έχει κατασκευάσει ποτέ η εταιρεία και συνδέεται με αυτόματο κιβώτιο διπλού συμπλέκτη 8 σχέσεων. Το ίδιο το αυτοκίνητο έχει καθαρό βάρος 3.670 λίβρες (1.660 κιλά), ενώ η έκδοση καμπριολέ ζυγίζει λίγο περισσότερο, στις 3.758 λίβρες (1.705 κιλά). Είναι πισωκίνητο και έχει τελική ταχύτητα 233 μίλια την ώρα ή 375 χιλιόμετρα την ώρα, όπως δοκιμάστηκε από τον πρόεδρο της General Motors Mark Reuss.

Η Chevrolet διεκδικεί χρόνο 2,3 δευτερολέπτων 0-60 mph (0-97 km/h) εξοπλισμένη με το πακέτο επιδόσεων ZTK και με στάνταρ aero θα σπάσει ένα τέταρτο μίλι σε 9,6 δευτερόλεπτα, στα 152 mph (245 km/h). Η ZR1 σημείωσε χρόνο 6:50.763 γύρω από την πίστα του Nürburgring.

### Επίπεδα και επιλογές εξοπλισμού

Υπάρχουν επί του παρόντος δύο επίπεδα εξοπλισμού για την Corvette C8 ZR1, το 1LZ και το 3LZ, ξεκινώντας από 173.300 και 184.300 δολάρια αντίστοιχα για την έκδοση coupe. Για την καμπριολέ έκδοση, το 1LZ ξεκινά από 184.995 δολάρια, ενώ το 3LZ ξεκινά από 196.195 δολάρια.

## Παραγωγή
thumb|right|Chevrolet Corvette C8 Stingray σε φωτογραφία στις 21 Αυγούστου 2023.
thumb|right|Το σαλόνι μιας Chevrolet Corvette C8 6.2 LT2 της σεζόν του 2024.

## Παραπομπές


## Εξωτερικοί σύνδεσμοι

* Η επίσημη Αμερικανική ιστοσελίδα της Chevrolet Corvette C8
* 2020 Corvette C8 Mid Engine. A Brave New Corvette World. The New Performance Standard.
* 2020 Corvette C8 Mid Engine Specs
* 2020 Chevrolet Corvette Stingray C8 Coupe
* 2020 Chevrolet Corvette Stingray C8 Convertible

Κατηγορία:Σπορ αυτοκίνητα
Κατηγορία:Αυτοκίνητα πολυτελείας
Κατηγορία:Αμερικανικά αυτοκίνητα
Corvette C8
Κατηγορία:Αυτοκίνητα ράλλυ